ธกส.ของบชดเชยกว่าแสนล.
ธ.ก.ส. ของบปี 2559 กว่าแสนล้าน ชดเชยโครงการแทรกแซงราคาสินค้าเกษตร
5 ก.พ. 2558

ธ.ก.ส. ของบปี 2559 กว่าแสนล้าน ชดเชยโครงการแทรกแซงราคาสินค้าเกษตร
รายงานข่าวจากกระทรวงการคลัง เปิดเผยว่า ในการประชุมจัดทำงบประมาณรายจ่ายประจำปี 2559 ธนาคารเพื่อการเกษตรและสหกรณ์การเกษตร (ธ.ก.ส.) ได้เสนอของบชดเชยโครงการแทรกแซงพืชผลทางการเกษตรตามนโยบายรัฐบาล เป็นวงเงินกว่า 1 แสนล้านบาท แบ่งเป็นโครงการตามมาตรการของคณะรักษาความสงบแห่งชาติ (คสช.) และรัฐบาล พล.อ.ประยุทธ์ จันทร์โอชา นายกรัฐมนตรี ได้แก่ การจ่ายเงินช่วยเหลือชาวนา 4 หมื่น ล้านบาท และชาวสวนยางอีกกว่า 2 หมื่นล้านบาท รวมกว่า 6 หมื่นล้านบาท รวมทั้งขอตั้งงบเพื่อชดเชยดอกเบี้ยในโครงการปีงบ ประมาณก่อนหน้าราว 3 หมื่นล้านบาท
นอกจากนี้ ธ.ก.ส.ยังเสนอที่ประชุมขอความเห็นชอบให้สำนักงบประมาณ อนุมัติงบชำระเงินต้นเพื่อปิดโครงการย่อยๆ ช่วงปี 2551-2553 ที่มีวงเงินเหลือน้อยวงเงินรวมประมาณหมื่นล้านบาท โดยจะสรุปเพื่อส่งคำขอให้คลังพิจารณาภายในสัปดาห์หน้า ก่อนเสนอที่ประชุมคณะรัฐมนตรี 
ทั้งนี้ จะเสนอให้บางปีที่มีเงินต้นโครงการเฉลี่ยหลักพันล้านบาท ให้ปิดโครงการไปก่อน และเสนอของบประมาณเพื่อใช้ในโครงการพักชำระหนี้เกษตรกร 3 จังหวัด ภาคใต้และลูกหนี้ดี วงเงินประมาณ 4,000-5,000 ล้านบาทด้วย
รายงานข่าวเปิดเผยสำหรับความคืบหน้าการปิดบัญชีโครงการรับจำนำข้าวเปลือกรอบใหม่ถึงวันที่ 30 ก.ย. 2557 คาดว่าจะแล้วเสร็จช่วงกลางเดือน ก.พ. ขณะนี้ ธ.ก.ส.อยู่ระหว่างการหารือร่วมกับสภาวิชาชีพบัญชีและส่วน ที่เกี่ยวข้อง เพื่อสรุปตัวเลขให้ชัดเจนอีกครั้ง